b'\n_START_ARTICLE_\nSaharska klima\n_START_PARAGRAPH_\nIli vru\xc4\x87a pustinjska klima (BWh). Podru\xc4\x8dja s tim klimama su pod utjecajem suptropskih maksimuma u kojima se zrak spu\xc5\xa1ta. Iako je zagrijavanje vrlo jako, ne postoje uvjeti za nastanak ja\xc4\x8dih konvekcijskih pljuskova jer se zagrijani prizemni zrak, zbog spu\xc5\xa1tanja zraka na ve\xc4\x87oj visini, ne mo\xc5\xbee slobodno izdizati. Ova su podru\xc4\x8dja preblizu ekvatoru da bi ih \xc4\x8de\xc5\xa1\xc4\x87e zahvatile ciklone s polarne fronte, a predaleko od ekvatora da bi ih ljeti zahvatile tropske depresije na ekvatorskoj fronti._NEWLINE_Takva se klima pojavljuje:_NEWLINE_U Africi \xe2\x80\x93 saharska Afrika (Sahara, Libijska pustinja, Arapska pustinja, obala Somalije), unutra\xc5\xa1njost jugozapadne Afrike._NEWLINE_U Aziji \xe2\x80\x93 gotovo na cijelom Arapskom poluotoku, ve\xc4\x87i dijelovi Irana, Pakistana, sjeverozapadne Indije._NEWLINE_U Sjevernoj Americi \xe2\x80\x93 u Meksiku, Sonora u SAD-u te uz obale Kalifornijskog zaljeva (Dolina smrti)._NEWLINE_U Australiji \xe2\x80\x93 Velika Viktorijina pustinja._NEWLINE_Tu klimu imaju i podru\xc4\x8dja izlo\xc5\xbeena hladnim morskim strujama.'